दिव्य नर्मदा हिंदी पत्रिका divyanarmada Hindi patrika : sansmaran दिव्य नर्मदा : हिंदी तथा अन्य भाषाओँ के मध्य साहित्यिक-सांस्कृतिक-सामाजिक संपर्क हेतु रचना सेतु A plateform for literal, social, cultural and spiritual creative works. Bridges gap between HINDI and other languages, literature and other forms of expression.
sansmaran संस्मरण- लिखन बैठि जाकी सबिहि.............
डॉ. निशा तिवारी *
गत पैतींस -चालीस वर्षो से अपनी मॉ का चित्र बनाने का प्रयास कर रही हॅू। कल्पनाओं की रेखाओं को तो मैं कैनवास पर उकेर लेती हॅू किन्तु रंग? कभी हताशा, कभी पीड़ा, कभी धैर्य, कभी सहनशीलता, कभी रूदन, कभी हास्य, कभी सौन्दर्य ये अनेकानेक रंग मिलकर गड्ड-मड्ड होने लगते हैं और मेरे अन्दर की बालिका खीझकर सभी रंगों को कैनवास पर फैला देती है और चित्र बनाने की अक्षमता पर बिसूरती रहती है। ऐसा ही चित्र रीतिकाल के रससिद्ध कवि बिहारी की नायिका के अप्रतिम सौन्दर्य को अनेक चतुर चित्रकर गर्व के साथ उकेरने चले थे किन्तु उस सौन्दर्य को चित्र में बॉध नही पाये और उनका चित्रकार होने का गर्व चकनाचूर हो गया-चित्र नही बन सका।
भये ने केते जगत के, चतुर चितेरे कूर।।१ बिहारी ने चित्र न बन सकने का कोई कारण नहीं बताया शायद इसलिए कि ‘‘जिस काम में कितने ही चतुर चित्रकार बेवकूफ साबित हो चुके है, उसका कारण, शब्द चित्र द्वारा प्रकट करना भी कुछ वैसी ही बात होती। कारण कोई बहुत गूढ़ है। कितने ही चित्रकारों के बेवकूफ बनने में कारण भी कितने ही हो सकते हैं, उन सबके उल्लेख की गुंजाइश छोटे से दोहे में कहॉ?२ मेरे शब्द-चित्र न बन सकने का कारण बहुत सीधा और सरल है। सन् १९६४ में जब मैं एम.ए.में पढ़ती थी तब मेरी माँ ने मुझसे स्वतः के जीवन-संघर्षो पर उपन्यास लिखने की इच्छा प्रकट की थी। उस समय मैं उपन्यास पढ़ती थी लिखना तो बहुत दूर की बात थी। धीरे-धीरे अपने जीवन-चक्रों में व्यस्त हो गई। विवाह, प्राध्यापकीय-कार्य, पारिवारिक दायित्वों में इतनी उलझ गई कि लिखना जैसे मेरी अक्षमता ही सिद्ध हुई। १९९९ में मेरी मॉ दिवंगत हो गई और उनके जीवन संघर्षो की गाथा मेरी स्मृतियों में कौंधती रही। उनके जीवन में हास्य-उत्साह-प्रसन्नता के पल कम थे किन्तु उन्होंने अपनी घनीभूत पीड़ा पर प्रसन्नता का आवरण डाल रखा था। उनकी पीड़ा, उनके संघर्ष मेरे अन्तः मन को मथते रहते थे और मैंने आज उनका शब्द चित्र बनाने का संकल्प ले ही लिया। मेरे शब्द चित्रों को चाहे रेखा चित्र कहा जाये चाहे जीवनी या संस्मरण-चाहे मेरी मॉ की ओर से आत्मकथा लेकिन उपन्यास तो ये कदापि नही है। कुछ कथात्मक अंश होने के कारण वे लघु कहानी की विधा का भी स्पर्श कर सकते हैं।
१९७५ के आस-पास उत्तर आधुनिक विमर्शो का सिलसिला चल पड़ा था। फ्रांसुआ क्योतार ने उत्तर आधुनिक विचार-सरणि में महावृत्तान्तों के अन्त की बात कही थी। महावृत्तान्तों की समाप्ति पर उपजे शून्य में लघु-लघु वृत्तान्त लिखे जाने लगे थे। इधर मिशेल फूको और रोला बार्थ द्वारा लेखक की मृत्यु की घोषणा की जा चुकी थी। तभी आत्मकथाओं का उदय हुआ। अभय कुमार दुबे के अनुसार ‘‘आत्मकथा का मजा यह है कि वह उपन्यास कहे जाने के लिए स्वतंत्र न होकर भी अन्ततः एक उपन्यास ही है जिसके पृष्ठों पर रचनाकार के पात्रों की नहीं बल्कि उसकी इयत्ता (सेल्फ) का आविष्कार घटित होता है।३ बस इसी ‘सेल्फ’ की जो अभिव्यक्ति मेरी मॉ करना चाहती थीं, अभिव्यक्ति-कौशल के अभाव में मेरे माध्मय से पूर्ण करना चाहती थीं। ऐसा ‘सेल्फ’ जो प्रामाणिक था, यथार्थ था।
स्थानिकता के घेरे में बन्द होने के बाद भी मेरी माँ का शब्द-चित्र नारी सशक्तिकरण का अद्भुत दृष्टांत है। मेरी माँ के जीवन -काल में न तो कोई ‘नारीवादी संगठन’ था और न किसी ‘नारीवाद’ की धूम थी फिर भी उनके व्यक्तित्व में प्राचीन भारतीय आदर्श नारी चरित्रों का अद्भुत संश्लेषण था। किसी ‘नारी-मुक्ति-मोर्चा संगठन’ से भी वे परिचित नही थी। मेरी माँ की कथा को मैंने उनके द्वारा बताये गये संस्मरणों से जाना और उसके कुछ भागों की प्रत्यक्षदर्शी भी बनी। मेरी माँ बनने से पहले वे पत्नी थीं और उसके पहले वे बेटी थीं। कात्यायनी की ‘चम्पा’ की भाँति मेरी माँ कमला भी सात भाइयों (चचेरे-फुफेरे) के बीच सयानी, बहुत बड़े मैथिल ब्राम्हण जमीदार परिवार में मण्डला (म.प्र.) में पैदा हुईं। सबकी लाड़ली किन्तु डेढ़ वर्ष की उम्र में माँ का साया छिन गया। पिता ने दूसरा विवाह किया और विमाता के मोह पाश में बँधे रहे। माँ का प्यार उन्हें अपनी आजी से मिला। मातृहीनता उनके दुर्भाग्य का पहला पाठ था। अपने पिता के परिवार में ‘चम्पा’ की तरह न तो वे ओखली में कूटी गई, न कूड़े में फेंकी गईं किन्तु विवाह होते ही उनके दुर्भाग्य का दूसरा पाठ प्रारंभ हुआ।
माँ के बड़े भाई बनारस हिन्दू यूनिर्वसिटी में उच्च शिक्षा के लिये गये थे। वहीं मेरे पिताजी उत्तर प्रदेश के जिला बस्ती, बाँसी तहसील, ग्राम आमा माफी से स्नातक कक्षा में पढ़ने के लिए आए थे। मेरे दादा जी की अटठाईस गाँव की जमींदारी थी। गुरू घराना था। घर क्या हवेली थी। घर में हाथी बँधता था। आजा की मृत्यु उस समय हो गई थी जब मेरी आजी तीस वर्ष की थीं और मेरे बाबूजी एक माह के थे। बाबूजी के चार भाई और तीन बहनें थीं। बाबूजी सबसे छोटे चौथे भाई थे। युवा होने पर जमींदारी की ठसक थीं- एक ओर तो भाई लोग चेलाहीं करने जाते थे और दूसरी और घुड़सवारी कर किसानों से लगान वसूली करने। इधर मेरी माँ पन्द्रह वर्ष की हो चली थीं। बाबूजी उच्च कुलीन मैथिल ब्राम्हण परिवार के थे। मामाजी जयदेव झा बहुत सुन्दर थे और मेरी माँ उनकी कार्बन कॉपी। मामाजी की मध्यस्थता से माँ-बाबूजी १९३६ में विवाह-बन्धन में बंध गये। माँ का गौना सोलह वर्ष की उम्र में किया गया। माँ के माता-पिता तो उदासीन थे पर कक्काजी ने विदा के समय आशीर्वाद दिया-‘‘कमला तुम्हे सोने में सुहागा दिया है। एक तो दामाद बहुत अमीर और दूसरे ग्रेजुएट।’’ परन्तु माँ को नहीं ज्ञात था। कि अमीरी और उनकी डिग्री उनके अहंकार को और अधिक घनीभूत करती थीं। एक पन्द्रह वर्षीया मातृहीना किशोरी के मन में पतिगृह से जिस प्रेम की अपेक्षा थी वह प्रकारान्तरित रूप में उन्हें मिली। पिताजी का परिवार एक पितृसत्तात्मक रूढ़िवादी परिवार था। बाबूजी के रक्त में जमींदार की क्रूरता प्रवाहित होती थी। अम्मा से उत्कट प्रेम ने बाबूजी के मन में एक उन्माद का रूप धारण कर लिया था। और यह उन्माद पत्नी पर एकाधिकार पाने की लालसा में एक सन्देही प्रवृत्ति को भी जन्म दे रहा था। आठ-दस गाँवों के बीच मात्र बाबूजी ही अंग्रेजी पढ़े लिखे स्नातक थे। तब तार इत्यादि अंग्रेजी में ही भेजे जाते थे। अतः, अन्य गाँवों के लोग दूर दूर से उनसे तार पढवाने और उसका अर्थ जानने के लिए उनके पास आते थे। शिक्षा मनुष्य को विनम्र बनाती है किन्तु बाबूजी की शिक्षा मानो उनके स्वाभिमान की सीमा को तोड़कर उन्हें निरंतर अहंकारी बनाती जा रही थी। जमींदार की क्रूरता, अहंकार और सन्देही प्रकृति क्रमशः अत्याचार में पर्यवसित होने लगी। इस बीच १९३८ में मेरी बड़ी बहिन सुनीता, बड़े भाई राजेन्द्र (मन्नू) का १९४२ में और मेरा १९४४ में जन्म हो चुका था। गाँव में न तो कोई स्कूल था और न चिकित्सालय। दीदी का लिवर बढ़ने और भैया को सूखा-रोग की शिकायत हुई तथा वे दोनों चिकित्सा के अभाव में मौत के मुँह से निकलकर आये थे। अम्मा के भतीजे-भतीजियाँ उनके पीहर मण्डला म.प्र. में स्कूल जाने लगे थे। माँ बाबूजी से जब दीदी और भैया को पढ़ाने-लिखाने की बात करतीं तो सदा यहीं उत्तर मिलता- ‘‘मन्नू को जिला बस्ती में रखकर लॉ करवाएंगें। लड़कियों को पढ़ने की क्या आवश्यकता? उनका अच्छे अमीर उच्च कुलीन घराने में विवाह कर देगें।’’यदि माँ जिद करती तो उन्हें प्रताड़ित किया जाता। प्रताड़ना का एक कारण बाबूजी की संदेही प्रवृत्ति भी थी। किसी रिश्तेदार या हरवाह पुरूषों से बात-चीत करने पर उन्हें दण्ड स्वरूप मार झेलनी पड़ती। मेरी तो स्मृति में वह दृश्य आज भी जीवित है जब बाबूजी की मार से उनकी चूड़ियां टूट गईं थी और उनके हाथ से टप-टप खून बह रहा था। इन सब अत्याचारों के बीच मात्र आजी की सहानुभूति अम्मा के साथ थी। उनका रूढ़िवादी मन भी बाबूजी के अत्याचारों से द्रवित हो जाता था। अत्याचार जब सहनशीलता को चुनौती दे रहे थे तब एक बार वे रात्रि के अंधकार में आत्म हत्या करने के उद्देश्य से हवेली के बाहर के कुएॅं की जगत पर पैर लटकाकर बैठी थीं। जीवन और मृत्यु का द्वन्द्व उनके मन में चल रहा था। तभी संयोग से आजी लालटेन लेकर वहाँ उन्हें खोजती हुई पहुॅच गईं समझाया- ‘‘अपने बच्चों को देखों तुम्हें अपने लिए नहीं अपनी सन्तानों के लिए जीना है। कायरता छोड़ो और घर के अन्दर चलो।’’ स्त्री की मातृत्व शक्ति अन्य सभी संबंधों में उच्चतम है इसी शक्ति की प्रेरणा से उन्होंने आत्म-हत्या का विचार सदा के लिए त्याग दिया। उस समय तक सही माने में माँ को जीने की कला नहीं आती थी। स्त्री-पुरूष में वैचारिक और भावनात्मक संतुलन न होने से ही ऐसी विषम स्थितियां निर्मित होती है। महादेवी वर्मा के अनुसार ‘‘हमारे समाज में अपने स्वार्थ के कारण पुरूष मनुष्यता का कलंक है और स्त्री अपनी अज्ञानमय निस्पन्द सहिष्णुता के कारण पाषाण सी उपेक्षणीय .......।’’४ धीरे-धीरे माँ निस्पन्द सहिष्णुता से उबर चलीं। उन्होंने आतंरिक शक्ति संचित की और अपनी असहायता, निरीहता, दुर्बलता, हीनता को त्याग कर मूक, विनम्र क्रांति की भूमिका निर्मित करने लगीं। सर्वप्रथम उन्होंने नानाजी को पत्र लिखकर अपनी व्यथा बतलाई तथा इस कूपमण्डूकता से निकालने का आग्रह किया। उनका प्राथमिक लक्ष्य था- बच्चों को शिक्षित करना। यह बात सन् १९४८ की है। मैं उस समय चार वर्ष की थी। नाना जी ने माँ के आग्रह को अस्वीकार कर उसी रूढ़िवादिता का परिचय दिया-’’ बेटी की अरथी ही ससुराल से वापिस आती है।’’ माँ ने हिम्मत नहीं हारी और पुनः अपने फुफेरे वकील भाई को पत्र लिखकर बहिन का ऋण उतारने हेतु निवेदन किया। आश्चर्य होता है कि मूक पशु की भॉंति अत्याचार सहने वाली स्त्री के मन में अत्याचार के विरूद्ध मौन विद्रोह का साहस उत्पन्न हुआ। इस संदर्भ में महादेवी वर्मा का ‘सुभद्रा कुमारी चौहान’ के संस्मरण में सुभद्रा कुमारी चौहान का ही कथन बड़ा सटीक प्रतीत होता है- ‘‘परम्परा का पालन ही जब स्त्री का परम कर्त्तव्य समझा जाता था तब वे (सुभद्रा कुमारी चौहान) उसे तोड़ने की भूमिका
बाँधती हैं, चिर प्रचलित रूढ़ियों और चिर-संचित विश्वासों को आघात पहॅुचाने वाली हलचलों को हम देखना सुनना नहीं चाहते। हम ऐसी हलचलों को अधर्म समझकर उनके प्रति आँख मीच लेना उचित समझते हैं, किन्तु ऐसा करने से काम नहीं चलता। वह हलचल और क्रांति हमें बरबस झकझोरती है और बिना होश में लाये नहीं छोड़ती।’’५ मामाजी को आमा माफी से हम सबों को ले जाने के लिए बुलाना क्रांति अथवा हलचल का प्रथम स्फुरण था। इसे पलायन नहीं कहा जा सकता क्योंकि अत्याचारों से घबराकर भागना उनका उद्देश्य नहीं था वरन् अपने बच्चों को शिक्षित करना ही एक अप्रत्यक्ष और प्राथमिक कर्तव्य वे समझती थीं। मामाजी आ गए किन्तु बाबूजी के चंगुल से हम सबको निकालकर ले जाना अत्यंत दुष्कर कार्य था। सास-बहू की प्रतिद्वन्द्विता जगत् प्रसिद्ध है किन्तु हमारी आजी का नारीत्व जाग उठा और उन्होंने उपाय सुझाया-‘‘जब यदुनंदन बाबू फारिग होने खेत पर जायेगें तब तुम लोग निकल जाना। आमा की सीमा पर भरत पहलवान (हरवाह) डंडा लिए खड़ा रहेगा और उन्हें रोककर रखेगा।’’ ऐसा ही हुआ। भरत पहलवान के डंडे से डरकर बाबूजी वापिस घर आ गए और हम सबको मामाजी मंडला की ओर ले चले।
अपने सुख को विस्तृत कर, औरों को सुखी बनाओं।७ १९७० में बाबूजी की मृत्यु के पश्चात् उन्होंने जैसे बाबूजी के प्रेम को राम की प्रेमल भक्ति में उदात्तीकृत कर लिया। प्रेमल भक्ति व्यंजक का प्रयोग मैंने विशेष कारण से किया है। राम मर्यादा पुरूषोत्तम है एक पत्नीव्रती। राम की तुलना में कृष्ण प्रेमल है- असंख्य रानियॉं हैं और अनगिनत गोपिकाओं के प्रियतम। माँ सभी देवी-देवताओं को पूजती थीं- पारिवारिक परंपरागत सभी धर्म-कर्म का निर्वाह करती थीं किन्तु उनके प्रियतम तो राम ही थे।
माँ ने घर और बाहर के बीच अद्भुत सामंजस्य रखा था। उन जैसी नारियों के लिए ही जैसे महादेवी वर्मा ने लिखा है- ‘‘यह अब तक प्रत्यक्ष हो चुका है कि वह (स्त्री) अपनी कोमल भावनाओं को जीवित रखकर भी कठिन से कठिन उत्तरदायित्व का निर्वाह कर सकती है और दुर्वह से दुर्वह कर्तव्य का पालन कर सकती है और दुर्गम से दुर्गम कर्म-क्षेत्र में ठहर सकती है।’’७ माँ परम्परागत भारतीय संस्कृति की उपासिका थी। परिधान और रहन-सहन पुराने थे किन्तु उनके विचार अत्यंत आधुनिक थे। उस समय मंडला में एक घटना घटी थी। हमारे मैथिल समाज की कन्या के साथ बिहार के एक परिवार ने छल किया था। स्वयं को अमेरिका में व्यवसायी बताकर विवाह किया जबकि उसका कोई वजूद नहीं था। लडकी एक मास ससुराल में रहकर लौट आई। ऐसी छली गई लड़की से भी मेरे भैया राजेन्द्र का विवाह करने के लिए माँ तैयार हो गईं थी। ऐसा सम्बन्ध करने के लिए लड़की वालों से पहल भी उन्होंने की थी। बात चाहे आगे नहीं बन पाई किन्तु माँ की आधुनिक सोच पर तो गर्व करना ही होगा।
यह पूर्व में ही कहा जा चुका है कि अपने पाठ के लिए मैंने किसी विशेष विधा का चयन नही किया है। यदि उत्तर आधुनिक पाठ की बात करें तो कहा जा सकता है कि मैंने विधाओं का विखण्डन किया है। मेरी लेखनी मेरी ऊंगली पकड़कर जहॉ-जहॉ ले गई मैं वहॉ-वहॉ गतिशील होती रही। भावनाओं को विधा की लगाम से नियंत्रित नही किया जा सकता। मैं अपने लेखन के समर्थन में प्रतिष्ठित रचनाकार व सामाजिक कायर्कर्ता सुधा अरोड़ा से सुपरिचित पत्रकार निर्मला डोसी की बातचीत के अंश का उल्लेख करना चाहती हॅू- ‘‘पिछले साल उनकी (सुधा अरोड़ा की) एक अलग तरह की किताब आई थीं। उसमें आलेख, कहानियॉं, वक्तत्व, कविताओं के टुकडे़ तथा कहानियों पर छोटी-छोटी टिप्पणियॉं हैं अर्थात् लेखन की अनेक विधाओं को एक साथ सॅजोकर उन्होंने पुस्तक के नाम को सार्थक स्वरूप दिया है। ‘एक औरत की नोटबुक’-यही नाम है उनकी नई किताब का। अपनी डायरी या नोट बुक में जब कोई लिखता है तो उसके सामने विधा की कोई पूर्व योजना नही रहती। जैसा मन हुआ, विषय हुआ, भाव उपजे और शब्दों का रूप धरकर कलम की नोक पर आ बैठे। उन्हें विशेष सजाने-सॅवारने में सहज प्रवाह अवरूद्ध हो सकता है, लिहाजा अपने सद्यः प्रसूत निर्दोष स्वरूप में वे अधिक प्रभावी व प्रामाणिक प्रतीत होते हैं।’’८ मेरे पाठ के अनेक विखंडनात्मक पाठ हो सकते हैं। उनका सदैव स्वागत रहेगा।
१. बिहारी सतसई- दोहा क्रमांक-५३४ २. बिहारी सतसईः तुलनात्मक अध्ययन पभसिंह शर्मा पंचम संस्करण-पृष्ठ-७७ ३. तद्भव-अंक 16, जुलाई 07- पृष्ठ 34- नारीवाद की हिन्दी कथा लेख-अभय कुमार दुबे
४. श्रृंखला की कड़ियाँ-महादेवी वर्मा-सप्तम संस्करण पृष्ठ-१५९ ५. पथ के साथी-महादेवी वर्मा-स्व सुभद्रा कुमारी चौहान संस्मरण क्रमांक-दो-पृष्ठ-६०-तृतीय संस्करण-संवत् २०२३ वि.
७. श्रृंखला की कड़ियाँ-महादेवी वर्मा- पृष्ठ ६४, पृष्ठ ५ ८. प्रकाशन समाचार-वर्ष ६४ अंक ८ अगस्त २०१६- पृष्ठ-९ राजकमल प्रकाशन समूह
जबलपुर -४८२००१ मो. ९४२५३८६२३४ प्रस्तुतकर्ता Posted by :
dr.nisha tiwari,